Diari Oficial de la Generalitat Valenciana


Sumari del DOGV 7188, del 09-01-2014 (2013/12975)

RESOLUCIÓ de 20 de desembre de 2013, de la Direcció General d'Innovació, Ordenació i Política Lingüística, per la qual es convoca el procediment de sol·licitud de participació en el procés de selecció dels centres públics i privats concertats als quals en el curs 2014-2015 s'assignaran auxiliars de conversa en llengües estrangeres.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7188

Data del DOGV
:   09-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/12022


Data del document
:   20-12-2013

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 20 de desembre de 2013, de la Direcció General d'Innovació, Ordenació i Política Lingüística, per la qual es convoca el procediment de sol·licitud de participació en el procés de selecció dels centres públics i privats concertats als quals en el curs 2014-2015 s'assignaran auxiliars de conversa en llengües estrangeres. [2013/12018]  
La Llei Orgànica 2/2006, de 3 de maig, d'Educació, indica, en l'article 2, que un dels fins del sistema educatiu espanyol és la capacitació per a la comunicació en la llengua oficial i cooficial, si n'hi ha, i en una o més llengües estrangeres. En este sentit, els decrets del Consell pels quals s'establixen els currículums de l'Educació Primària (Decret 111/2007, de 20 de juliol), l'Educació Secundària Obligatòria (Decret 112/2007, de 20 de juliol) i el Batxillerat (Decret 102/2008, d'11 de juliol), inclouen com a objectiu l'adquisició de la competència comunicativa en una o més llengües estrangeres.  
En la Comunitat Valenciana, com a prioritat del nostre sistema educatiu, les actuacions encaminades al foment del plurilingüisme estan donant especialment resposta a una creixent demanda social de formació en llengües i en competències de comunicació.  
El Decret 127/2012, de 3 d'agost, del Consell, va regular el plurilingüisme en l'ensenyança no universitària en la Comunitat Valenciana. Este decret, seguint les directrius i recomanacions del Consell d'Europa i la Comissió Europea, aspira a millorar la competència lingüística dels ciutadans i les ciutadanes de la Comunitat Valenciana, tant en llengües estrangeres com en valencià i castellà.  
Així mateix, l'Orde 19/2011, de 5 d'abril, de la Conselleria d'Educació, va establir la Xarxa de Centres Docents Plurilingües en la Comunitat Valenciana amb l'objectiu de reconéixer públicament la dedicació i l'esforç del professorat i dels centres escolars de la nostra Comunitat pel plurilingüisme i, al mateix temps, enfocar les actuacions orientades als centres compromesos en la millora de la competència lingüística de l'alumnat en llengües estrangeres a través d'un projecte singular que incorporara, a més de les llengües cooficials de la Comunitat, una o més llengües estrangeres com a llengües vehiculars.  
D'altra banda, les investigacions relacionades amb la neurociència i l'aprenentatge de llengües estrangeres assenyalen la conveniència de generar situacions en què l'alumnat utilitze en context la llengua objecte d'aprenentatge.   
En eixe sentit, resulta pertinent establir vies que puguen afavorir la creació de tals condicions, entre elles, la presència en els centres educatius d'altres persones parlants de les llengües vehiculars, a més del professorat, que augmenten les oportunitats de l'alumnat de participar en intercanvis comunicatius estructurats, però també espontanis. Una de tals vies consistix en la incorporació d'auxiliars de conversa estrangers en les aules, prioritzant la seua presència en les matèries i mòduls que es vehiculen en llengua estrangera amb la finalitat de desenrotllar els aspectes comunicatius de comprensió i de producció en les assignatures no lingüístiques (TILC).   
Per tot això i en virtut de les competències assignades pel Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, esta Direcció general d'Innovació, Ordenació i Política Lingüística resol:  
  
U. Objecte i àmbit d'aplicació  
La present resolució té com a objecte convocar els centres docents públics i privats concertats de nivells no universitaris de la Comunitat Valenciana que complisquen els requisits de participació perquè sol·liciten auxiliars de conversa en llengua estrangera per al curs 2014-2015. Per mitjà d'esta convocatòria se seleccionaran els centres educatius a què se'ls assignaran auxiliars de conversa que ajuden a millorar les competències lingüístiques de l'alumnat en les llengües estrangeres del currículum (anglés, francés, alemany i italià).  
  
Dos. Destinataris i requisits de participació  
1. Són destinataris de la present convocatòria:  
a) Els centres públics i privats concertats que impartisquen Educació Secundària Obligatòria, Batxillerat i/o Formació Professional pertanyents a la Xarxa de Centres Plurilingües en el curs 2013-2014 en els quals s'impartix la llengua curricular per a la qual sol·liciten auxiliar de conversa.  
b) Els centres públics i privats concertats que impartisquen l'etapa d'Educació Primària i que vehiculen almenys una àrea en llengua estrangera d'acord amb el projecte lingüístic de centre (PLC) aprovat o autoritzat per esta conselleria.   
2. En el cas dels auxiliars de llengua anglesa, els centres que ja n'han tingut un en els cursos 2012-2013 i 2013-2014 no podran tornar a sol·licitar un auxiliar de la dita llengua a excepció dels centres autoritzats per a aplicar un programa experimental plurilingüe d'acord amb l'Orde de 19 de maig de 2009 (DOCV 12.06.2009).  
  
Tres. Característiques del programa  
1. El període de duració de l'estada de l'auxiliar de conversa serà el comprés entre l'1 d'octubre de 2014 i el 31 de maig de 2015. En situacions excepcionals i per causes molt justificades, aquell podria incorporar-se en data posterior a l'1 d'octubre.  
2. L'horari de l'auxiliar de conversa serà d'un màxim de 12 hores setmanals, de les quals almenys 9 seran d'atenció directa als alumnes i almenys 1 serà de coordinació amb el tutor o tutora i/o amb el professorat que vehicula la seua àrea, matèria o mòdul en la LE i amb el qual col·laborarà. Es concentraran, en la mesura que es puga, les 12 hores setmanals en 4 dies consecutius.  
3. En els centres de Primària, la labor de l'auxiliar anirà dirigida, en primer lloc, als grups d'alumnes del tercer cicle de Primària. En casos excepcionals, podria també atendre els grups de 4t de Primària i en eixe orde descendent continuarà exercint la seua labor.  
4. Es prioritzarà la presència de l'auxiliar en les àrees, matèries o mòduls que es vehiculen en la llengua estrangera.  
5. Quant a vacacions, l'auxiliar disfrutarà de les vacacions escolars fixades per al curs escolar corresponent, a més dels dies festius específics de la Comunitat Valenciana i els de la localitat en què s'ubique el centre.  
6. L'auxiliar de conversa compartirà les hores lectives amb el professorat del centre a què ha sigut assignat, al qual en cap cas podrà substituir en les seues responsabilitats docents. Per ser este el responsable de l'alumnat durant els períodes lectius, l'auxiliar, en cap cas, haurà de romandre sol amb els alumnes.  
  
Quatre. Funcions de l'auxiliar de conversa   
1. A l'auxiliar, per estar assignat per una llengua estrangera determinada, no se li podran assignar tasques d'una altra llengua.   
2. Les funcions específiques de l'auxiliar aniran fonamentalment encaminades a reforçar les destreses orals de l'alumnat. Exercirà, entre altres, les funcions següents:   
a) Col·laborar i coordinar-se prioritàriament amb el professorat que vehicula una àrea, matèria o mòdul en la llengua estrangera de l'auxiliar integrant les seues actuacions en el desenrotllament de la programació didàctica.  
b) Col·laborar i coordinar-se amb el professorat de llengua estrangera realitzant activitats que faciliten la comunicació i interacció amb l'alumnat.  
c) Col·laborar amb el professorat, especialment amb el d'àrees, matèries o mòduls no lingüístics, en l'elaboració o adaptació de materials didàctics en la llengua estrangera.  
d) Desenrotllar activitats que fomenten la motivació i l'interés de l'alumnat per la llengua i cultura del seu país d'origen.  
e) Fomentar la creació d'un ambient plurilingüe i intercultural en el centre.   
f) Realitzar altres tasques relacionades amb l'aprenentatge de la llengua estrangera d'acord amb el que s'establisca en la Guia per a auxiliars de conversa estrangers a Espanya del Ministeri d'Educació Cultura i Esport.  
  
Cinc. Sol·licituds, forma, lloc i termini de presentació  
1. Els centres interessats a participar en la present convocatòria hauran d'omplir electrònicament el formulari de sol·licitud disponible en el web i adjuntar en la plataforma la documentació justificativa corresponent als criteris de selecció que s'establixen en l'apartat 7.  
  
Una vegada omplit, el formulari electrònic de sol·licitud haurà d'imprimir-se, ser segellat i firmat pel director o directora del centre públic o pel titular del centre privat concertat. Esta sol·licitud haurà d'omplir-se segons el model que figura en l'annex I i presentar-se junt amb la resta de la documentació en format paper, preferentment en el Registre General de la Conselleria d'Educació, Cultura i Esport (av. Campanar, 32, 46436 València), sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En el cas que s'opte per presentar la sol·licitud en una oficina de Correus, es farà en sobre obert perquè l'annex I siga datat i segellat pel funcionari de correus abans de ser enviat. Si no es fa d'esta manera, la sol·licitud es considerarà presentada en la data d'entrada en el registre de la Conselleria d'Educació, Cultura i Esport.  
2. Les sol·licituds, junt amb la documentació necessària, seran dirigides al Servici d'Ensenyament en Llengües (Direcció General d'Innovació, Ordenació i Política Lingüística, av. Campanar, 32, 46694 València).   
3. L'ompliment telemàtic del formulari de sol·licitud en cap cas suposarà l'eliminació del tràmit de presentació, en forma i termini, de la sol·licitud impresa davant de l'organisme competent. Així mateix, l'omissió del tràmit telemàtic o la no inclusió dels annexos o dels documents justificatius en la plataforma també seran motius d'exclusió.  
  
4. El termini de presentació de les sol·licituds serà de 10 dies naturals a comptar de l'endemà de la publicació d'esta resolució en el Diari Oficial de la Comunitat Valenciana.  
5. Una vegada s'haja presentat la sol·licitud en el registre o en una oficina de Correus, s'haurà d'adjuntar en el formulari electrònic de sol·licitud la còpia de l'annex I segellat en el qual aparega clarament el registre d'entrada o la data i segell de l'oficina de correus que demostre que la sol·licitud ha sigut presentada en forma i termini.   
6. Aquells centres que desitgen sol·licitar auxiliar de conversa per a més d'una llengua estrangera, hauran de presentar tantes sol·licituds, acompanyades de la documentació necessària, com a auxiliars se sol·liciten.  
  
Sis. Documentació  
1. Junt amb el formulari de sol·licitud imprés, segellat i firmat per la direcció o titular del centre educatiu i l'annex I referit en l'apartat 5.1, els centres hauran de presentar la següent documentació que, prèviament, s'haurà adjuntat (escanejada, en format pdf) a la sol·licitud a través del formulari electrònic:  
- Compromís de participació en el programa (annex II).  
- Documentació justificativa corresponent als criteris de selecció que s'establixen en l'apartat 7.   
2. Els centres autoritzats per a aplicar un programa experimental plurilingüe d'acord amb l'Orde de 19 de maig de 2009 (DOCV 12.06.2009), hauran de presentar la documentació següent:  
- Annex I referit en l'apartat 5.1.  
- Compromís de participació en el programa (annex II).  
  
Set. Criteris per a la selecció dels centres  
1. S'establix una quota de reserva per als centres autoritzats per a aplicar un programa experimental plurilingüe d'acord amb l'article 15 de l'Orde de 19 de maig de 2009 (DOCV 12.06.2009).   
2. La selecció de la resta de centres per a l'acollida d'auxiliars de conversa es realitzarà atenent els criteris següents:   
a) Per no haver comptat amb auxiliar de conversa o professor visitant per a la mateixa llengua estrangera que se sol·licita en els últims cursos d'acord amb el barem de la taula següent, fins a 75 punts no sent necessari presentar documentació acreditativa.  
  
  
No haver comptat amb auxiliar o professor visitant en la llengua estrangera sol·licitada Cursos Puntuació  
En els 3 últims cursos 2011-2012, 2012-2013 i 5352-1688 64  
En els 2 últims cursos 2012-2013 i 6923-7854 57  
En el present curs 7526-6259 74  
  
  
b) Pel nombre d'àrees, matèries o mòduls que es vehiculen en la llengua estrangera que se sol·licita, segons certificat presentat per la direcció del centre en què s'especificaran les dites àrees, matèries o mòduls, el nivell i grup, així com el nom i especialitat dels professors i professores que els estan impartint, fins a 30 punts.   
c) Per ser centre autoritzat i estar aplicant el Portfolio Europeu de les Llengües (PEL / e-PEL) durant el curs 2013-2014 segons certificat presentat per la direcció del centre en què s'especificarà el nom i especialitat dels professors i professores que l'estan aplicant, fins a 15 punts.  
  
d) Per no haver comptat amb ajudant Comènius per a la mateixa llengua estrangera que se sol·licita en els cursos 2012-13 i/o 2013-14, segons certificat presentat per la direcció del centre, fins a 20 punts.  
e) Per estar participant en programes europeus (Comènius, Grundtvig, Erasmus, Leonardo) la llengua de treball dels quals siga la de l'auxiliar sol·licitat en els cursos 2012-13 i/o 2013-14, segons document oficial que l'acredite o certificat presentat per la direcció del centre (en el qual conste obligatòriament el codi i el títol del projecte), fins a 25 punts.  
f) Als centres autoritzats per a aplicar un programa experimental de contracte programa d'acord amb la Resolució de 23 de juliol de 2013 (DOCV 05.08.2013) se'ls assignaran 5 punts. Esta puntuació s'assignarà d'ofici, no sent necessari presentar documentació acreditativa.  
  
g) Justificació de la necessitat de la presència d'un auxiliar de conversa, fins a 30 punts.  
En cas d'obtindre la mateixa puntuació, es donarà prioritat als centres que no hagen acollit un auxiliar de la mateixa llengua estrangera que se sol·licita durant els cursos 2012-13 i/o 2013-14.   
Es comprovarà minuciosament que la informació del formulari electrònic coincidix amb la documentació presentada en registre. Així mateix tota la documentació acreditativa dels mèrits al·legats pels centres serà verificada pel SEL. La falta de coincidència i/o veracitat de la informació o de la documentació aportada, detectada en qualsevol fase del procediment, comportarà l'avaluació negativa de la sol·licitud, sense perjuí d'altres responsabilitats en què puga incórrer el sol·licitant en el supòsit de falsedat.  
  
Huit. Instrucció del procediment  
1. Es constituirà una comissió de valoració presidida per la cap del Servici d'Ensenyament en Llengües, de la qual també formaran part quatre vocals membres del dit servici. A més, actuarà com a secretari, amb veu però sense vot, un representant de la Direcció General d'Innovació, Ordenació i Política Lingüística. Esta comissió tindrà les atribucions següents:  
a) Sol·licitar els informes i l'assessorament que estime necessaris.  
b) Estudiar i avaluar la documentació presentada d'acord amb els criteris establits en l'apartat 7.  
c) Formular la proposta de resolució que elevarà la directora general d'Innovació, Ordenació i Política Lingüística.  
2. La comissió de valoració elaborarà una llista ordenada dels centres sol·licitants segons la puntuació obtinguda.   
3. El nombre de centres seleccionats estarà en funció de la quota d'auxiliars de conversa assignats pel Ministeri d'Educació, Cultura i Esport a la Comunitat Valenciana. Així mateix, la dotació d'estos als centres proposats estarà condicionada a l'existència de candidats disponibles en la llista de reserva, per la qual cosa el fet de figurar en el llistat de centres seleccionats no garantix l'acollida final d'un auxiliar.  
  
4. El procés de selecció i assignació d'auxiliars de conversa als centres seleccionats serà realitzat per la Subdirecció General de Promoció Exterior Educativa del Ministeri d'Educació, Cultura i Esport i el seguiment de la seua activitat serà competència del Servici d'Ensenyament en Llengües, amb el suport de la Inspecció educativa.  
  
5. En el cas que un auxiliar de conversa renuncie a la seua plaça, la substitució es farà efectiva per part de la Subdirecció General de Promoció Exterior Educativa del Ministeri d'Educació, Cultura i Esport, sempre que siga possible en funció de la disponibilitat de sol·licitants en llista de reserva i de la data en què es produïx la renúncia.  
  
Nou. Resolució del procediment  
1. Formulada la proposta de resolució per la comissió de valoració, la Direcció General d'Innovació, Ordenació i Política Lingüística, a proposta del SEL, dictarà la resolució provisional de concessió indicant els centres seleccionats per a acollir un auxiliar de conversa en el curs 2014-2015.   
2. La resolució provisional serà comunicada als centres a la seua adreça de correu electrònic de contacte i exposada en la pàgina web del Servici d'Ensenyament en Llengües .  
3. Els centres sol·licitants podran presentar al·legacions contra esta resolució provisional en el termini de 10 dies hàbils a partir de la data de la seua publicació.  
4. Transcorregut el termini de presentació d'al·legacions, la Direcció General d'Innovació, Ordenació i Política Lingüística publicarà en el Diari Oficial de la Comunitat Valenciana, la resolució per la qual es resol definitivament la convocatòria de sol·licitud d'auxiliars de conversa.  
5. Es constituirà una llista d'espera ordenada per llengua i per puntuació amb els centres a què no s'haja proposat l'adjudicació d'auxiliar per a suplir la possible eventualitat davant d'una renúncia per part dels centres seleccionats.  
  
Deu. Obligacions dels centres seleccionats   
1. La direcció dels centres proposats es compromet a complir amb les obligacions següents:  
a) Designar un o una docent com a persona responsable que tutele les activitats de l'auxiliar de conversa en el centre educatiu.   
b) Comunicar al Servici d'Ensenyament en Llengües el nom, telèfon i adreça de correu electrònic del docent, així com qualsevol modificació d'estes dades, tan ràpidament com siga possible.  
c) Assignar un horari a l'auxiliar d'acord amb el que establix l'apartat 3.2 i remetre'l al Servici d'Ensenyament en Llengües, segons el model establit, en els 20 dies naturals immediats a la seua arribada al centre.  
d) Assegurar la presència de l'auxiliar en les àrees, matèries o mòduls no lingüístics vehiculats en la llengua estrangera.  
e) Controlar el compliment de l'horari de l'auxiliar. La direcció del centre podrà concedir permisos per assumptes particulars, sense la intervenció del SEL i de la Subdirecció General de Promoció Exterior Educativa, si es tracta de períodes d'una setmana o inferiors. En este cas, l'auxiliar haurà d'acordar amb el tutor o tutora, i sempre amb el vistiplau de la direcció del centre, un pla de recuperació de les hores no ateses.   
f) Comunicar per escrit al Servici d'Ensenyament en Llengües la renúncia de l'auxiliar quan es produïsca, així com les absències prolongades, qualsevol problema o incidència greu, especialment les relatives a la salut dels auxiliars.  
g) Facilitar l'assistència de l'auxiliar de conversa i del seu tutor o tutora, o un altre docent amb qui col·labore, a les reunions informatives o sessions formatives que establisca el SEL.  
h) Remetre al Servici d'Ensenyament en Llengües, abans del 14 de juny de 2015, la memòria d'activitat segons el model que s'establisca.  
  
i) Entregar a l'auxiliar un certificat firmat per la direcció del centre que acredite el temps que ha romàs en el centre i les activitats que ha realitzat.  
  
Onze. Seguiment del programa  
1. El Servici d'Ensenyament en Llengües amb el suport de la Inspecció educativa vetlarà perquè les actuacions dels centres educatius i dels auxiliars de conversa s'atinguen al que disposa la present resolució i perquè els projectes es desenrotllen en els termes en què van ser aprovats o autoritzats de conformitat amb la documentació presentada en la sol·licitud. Així mateix, podrà supervisar el desenrotllament del programa en els centres seleccionats a fi de comprovar-ne el compliment i la seua adequació a la finalitat de la convocatòria.  
  
2. En cas d'incompliment d'obligacions per part dels centres, oïda la seua direcció, el Servici d'Ensenyament en Llengües, podrà donar per finalitzat el període d'acollida de l'auxiliar.  
3. A fi d'organitzar els recursos humans de manera òptima, la Conselleria es reserva el dret d'efectuar una redistribució dels auxiliars, en cas necessari, per al benefici de l'alumnat dels centres.   
  
  
Dotze. Funcions del docent responsable de l'auxiliar de conversa i reconeixement  
1. La persona tutora de l'auxiliar tindrà les funcions següents:  
a) Posar-se en contacte amb l'auxiliar assignat, abans de la seua arribada a la Comunitat Valenciana, per a facilitar-li informació del seu interés.   
b) Prestar-li ajuda per a la seua plena integració en el centre i el seu entorn, així com en els primers tràmits després de la seua arribada (recerca d'allotjament, tràmits administratius referents a l'obtenció o renovació del NIE ?número d'identitat de l'estranger?, empadronament, sol·licitud d'assistència mèdica, etc.) o altres que puguen resultar necessaris. El Servici d'Ensenyament en Llengües assessorarà els centres en este sentit i facilitarà documentació, recursos i un espai web de col·laboració.  
c) Informar l'equip directiu del centre de les possibles incidències.   
  
d) Acudir a les reunions o sessions formatives que establisca el SEL.   
  
e) Vetlar per la bona coordinació entre l'auxiliar i el professorat amb què col·labore.  
f) Coordinar-se, per a l'elaboració de la memòria d'activitat, amb el professorat que rep en les seues classes l'auxiliar de conversa.  
g) Entregar la memòria d'activitat a l'equip directiu perquè este, al seu torn, la puga remetre per correu electrònic al Servici d'Ensenyament en Llengües en el termini establit en l'apartat deu d'esta resolució.  
2. Prèvia avaluació de la memòria d'activitat, al tutor o tutora de l'auxiliar, se l'inscriurà en el Registre de Formació del Professorat el període de tutorització en els termes indicats en l'Orde 65/2012, en funció dels trimestres complets que l'auxiliar haja romàs en el centre.   
  
  
Tretze. Funcions del professorat que incorpore en les seues classes un auxiliar de conversa  
1. Planificar i organitzar el treball de l'auxiliar en la seua classe.   
2. Assistir-lo en les seues tasques.  
3. Participar en l'elaboració de l'activitat de bones pràctiques, si és el cas, i en l'elaboració de la memòria d'activitat.  
  
  
DISPOSICIÓ FINAL  
  
Única  
La present resolució entrarà en vigor l'endemà de la seua publicació en el Diari Oficial de la Comunitat Valenciana.  
  
Contra la present resolució, que no posa fi a la via administrativa, podrà interposar-se recurs d'alçada davant del secretari autonòmic d'Educació i Formació de la Conselleria d'Educació, Cultura i Esport, en el termini d'un mes a partir de l'endemà de la seua publicació, de conformitat amb els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
València, 20 de desembre de 2013.- La directora general d'Innovació: Ordenació i Política Lingüística: Beatriz Gascó Enríquez.